સુત્રાપાડા તાબાના વડોદરા (ઝાલા) ગામે ગૌચરની જમીનમાંથી ગેરકાયદેસર રીતે મોટા પાયે રેતી ચોરી થતી હોવા અંગે ગ્રામપંચાયતના હોદેદારોએ ગઇકાલે ગ્રામજનોને સાથે રાખી દરોડો પાડતા સ્થળ પર બે જેસીબી અને ત્રણ ટ્રેકટર દ્રારા રેતી ખનન ચાલી રહેલ હતુ. આ રેતીનું ગેરકાયદેસર ખનન અંગે જવાબદાર ખાણખનીજ, મામલતદાર અને પોલીસ તંત્રને સ્થળ પરથી સરપંચે જાણ કરતા અઘિકારીઅો કાર્યવાહી કરવાથી દુર ભાગી રહયા હોય તેમ એકબીજા વિભાગને કાર્યવાહી કરવાની સતા હોવાનું બહાનુ કરી હાથ ઉંચા કર્યાનો આક્ષેપ ગ્રામજનોએ કર્યો છે. રોજકીય અોથ ઘરાવતા ખનીજચોરો સામે ફરીયાદ નોંઘવા ગ્રામપંચાયતે પોલીસને લેખીત રજુઆત કરી છે. સુત્રાપાડા તાલુકાના વડોદરા(ઝાલા) ગામની ગૌચરની જમીનમાંથી છેલ્લા ચારેક વર્ષથી બેરોકટોકપણે રેતીનું ખનન થઇ રહયુ છે જે અંગે ગ્રામ પંચાયતના હોદેદારો અને ગ્રામજનો દ્રારા જવાબદાર ખાણખનીજ, મામલતદાર સહિતના વિભાગોને અનેકવાર લેખીત-મૌખીક રજુઆતો કરેલ હોવા છતાં રેતી ખનન અટકતુ નથી. દરમ્યાન ગઇકાલે સાંજના સમયે ફરી ગામની ગૌચરની જમીનમાં રેતી ખનન શરૂ થયાનું જણાતા સરપંચ, સભ્યોએ ગ્રામજનો સાથે દરોડો પાડતા સ્થળ પર બે જેસીબી અને ત્રણ ટ્રેકટર મારફત રેતી ચોરી થઇ રહેલ હતી. સરપંચ સહિતનાને જોઇ ખનન કરતા શખ્સો વાહનો રેઢા મુકી નાસી છુટયા હતા.